Η συνοχή του κειμένου εξασφαλίζεται με:
1. διαρθρωτικές λέξεις ή φράσεις
2. επανάληψη μιας λέξης ή φράσης που προηγήθηκε
3. αντικατάσταση μιας λέξης ή φράσης που προηγήθηκε με άλλη λέξη ισοδύναμή της 
(π.χ αντωνυμία)
4. με το νόημα
5. Με μια ερώτηση (ρητορική ή πραγματική)
Διαρθρωτικές λέξεις ή φράσεις:
Προσθήκη –πρόσθεση:  ακόμη, επίσης, επιπρόσθετα, επιπλέον, παράλληλα, εξάλλου, κατά πρώτο λόγο, εκτός απ’ αυτά, συμπληρωματικά, κοντά σ΄ αυτό, ας σημειωθεί ακόμη ότι
Αντίθεση – Εναντίωση: αλλά, όμως, ενώ, αντίθετα, ωστόσο, απεναντίας, κι όμως, μολονότι, παρά το γεγονός ότι.., εντούτοις, παρόλο που, αντίστροφα, μολαταύτα, ακόμα κι αν, παρ΄ όλα αυτά, σε αντίθεση μ΄ αυτό, δε συμβαίνει όμως το ίδιο 
Αιτιολόγηση: γιατί, διότι, επειδή, αφού, εξαιτίας, γι’ αυτό το λόγο, το φαινόμενο οφείλεται, καθώς
Αποτέλεσμα / Συμπέρασμα:  άρα, συμπερασματικά, συνεπώς, επομένως, έτσι, ώστε, λοιπόν, κατά συνέπεια, όπως προκύπτει, αυτό έχει ως αποτέλεσμα, γι’ αυτό λοιπόν
Ταξινόμηση: πρώτα, πρώτον, καταρχάς, δεύτερον, τρίτον, έπειτα, αφενός … αφετέρου, τέλος.
Χρονική σειρά - Ακολουθία νοημάτων: όταν, αφού, καθώς, αρχικά, μόλις, τέλος, πριν από, στον αιώνα μας, ύστερα, τώρα, μέχρι κτλ. ταυτόχρονα, συγχρόνως, προηγουμένως, ύστερα, έπειτα, στη συνέχεια, αμέσως, κατόπιν, εν τω μεταξύ, αργότερα, τώρα, πριν, ενώ, καθώς, αφότου ...
Σύγκριση: συγκριτικά, σε σχέση, παρά
Επιβεβαίωση -Συμφωνία –Αποδοχή: βεβαίως, εξάλλου, σίγουρα, παράλληλα, είναι αλήθεια, πράγματι, αναμφισβήτητα, αναμφίβολα κτλ. 
Έμφαση: ιδιαίτερα, προπάντων, αναντίρρητα, μάλιστα, θα ήθελα να τονίσω ότι, αξιοσημείωτο είναι το γεγονός ότι, πράγματι, πράγματι, ιδιαίτερα, ξεχωριστά, αξίζει να τονιστεί, ιδιαίτερα σημαντικό θεωρείται, είναι σαφές, είναι γεγονός, οπωσδήποτε, βέβαια, φυσικά, ασφαλώς,
Επεξήγηση: δηλαδή, με άλλα λόγια, πιο συγκεκριμένα, αυτό σημαίνει ότι, σαφέστερα, για να γίνω πιο σαφής
Προϋπόθεση: με την προϋπόθεση, με τον όρο, αν, εκτός αν, εφόσον, σε περίπτωση που, 
Γενίκευση: γενικά, ευρύτερα, τις περισσότερες φορές
Αναλογία / Ομοιότητα: όπως, ομοίως / όμοια, σαν
Παράδειγμα: λόγου χάρη, για παράδειγμα, παραδείγματος χάρη
Ανακεφαλαίωση: ανακεφαλαιώνοντας, επιλογικά, καταληκτικά, συμπερασματικά, συνοψίζοντας, τελικά, εν κατακλείδι
Αναλογία / Ομοιότητα: Όπως, παρόμοια, ομοίως / όμοια, το ίδιο ισχύει, έχει κοινά στοιχεία.
Σκοπός: Για να, με το σκοπό, με την πρόθεση να...
Δισταγμός: Μήπως, μήπως δεν.
Γενίκευση: Γενικά, σε γενικές γραμμές, τις περισσότερες φορές, με την ευρύτερη έννοια. 


Κείμενα
1. Η ανθρωπότητα μπαίνει στη νέα χιλιετία κουβαλώντας τρεις θανάσιμες αντιθέσεις. Η πρώτη , σε οικουμενική κλίμακα: τα 2/3 της Γης ζουν κάτω από το όριο της φτώχειας, ενώ το υπόλοιπο 1/3 εντείνει την καταλήστευση του Τρίτου Κόσμου, που, στην περίπτωση της εκμετάλλευσης παιδιών, έχει πάρει εγκληματικές διαστάσεις και μορφές. Η δεύτερη αντίθεση, στο δυτικό κόσμο, όπου η Δημοκρατία γίνεται πιο τυπική, αφού η εξουσία συγκεντρώνεται σε όλο και πλουσιότερους, όλο και πιο ολιγαρχικούς κύκλους, κυρίως οικονομικούς, που στηρίζουν κάθε μέρα τη δύναμη τους στο στρατό και στον πόλεμο. Τέλος, η τρίτη αντίθεση αφορά την ίδια την παγκυριαρχία του λογικού - επιστημονικού επί του ψυχικού - πνευματικού. Η τεράστια πρόοδος στο χώρο της ηλεκτρονικής τείνει να εξαφανίσει τις ανθρώπινες κατακτήσεις του πνεύματος και της τέχνης ανατρέποντας την πνευματική και ψυχική ισορροπία του ανθρώπου, ο οποίος χωρίς ψυχική και πνευματική τροφή, χωρίς τέχνη και μόνο με τη λογική των κομπιούτερς, κινδυνεύει να μεταβληθεί σε δυστυχισμένο τέρας. 
Για να εξαλειφθούν έγκαιρα οι τρεις αυτές μεγάλες αντιθέσεις πριν μας οδηγήσουν σε μεγάλες τραγωδίες, εύχομαι η αρμονία που εκφράζει τόσο τέλεια η Ακρόπολη κι ο Παρθενώνας να φωτίσει τις επερχόμενες γενιές, ώστε να σκύψουν πάνω στον Άνθρωπο με πνεύμα ευθύνης και δικαιοσύνης, εξασφαλίζοντας τα μέγιστα αγαθά: ειρήνη και δημοκρατία.

2. Γενικά, η μόδα δεν είναι ασφαλώς «φρούτο» των καιρών μας, αφού η παρουσία της εντοπίζεται σ” όλη την ιστορική πορεία του ανθρώπου, από τη στιγμή βέβαια που κάλυψε τις πρωτογενείς του ανάγκες. Σήμερα όμως, έχει εξαπλωθεί ευρύτατα και ταυτόχρονα αυξήθηκε και η επιρροή της στις προτιμήσεις των ανθρώπων, μια επιρροή που έχει ανησυχητικά δυσμενείς επιπτώσεις στη ζωή τους, είτε ως άτομα, είτε ως μέλη μιας κοινωνίας.
Γι” αυτό και η κινητοποίηση των διαθέσιμων μηχανισμών άμυνας του ανθρώπου αποτελεί επιτακτική ανάγκη. Η παιδεία στα πλαίσια της οικογένειας και του σχολείου, αλλά και η πνευματική καλλιέργεια του ατόμου με την επιμόρφωση, μπορούν να το οπλίσουν με τα ηθικά εφόδια, ώστε να αντιστέκεται σθεναρά στο δέλεαρ της μόδας και έτσι να μπορέσει να διασώσει τις ιδιαιτερότητες και την αυτοτέλεια της προσωπικότητας του.

3. Ένα άλλο πρόβλημα στη γλώσσα είναι η μαζική εισβολή ξένων λέξεων κι εκφράσεων, ως λογική συνέπεια της γλωσσομάθειας των νέων σήμερα, της πληροφορικής επανάστασης, της τεχνολογίας των επικοινωνιών, αλλά και της νεανικής pop κουλτούρας, πέρα από τη γνωστή ξενομανία του Έλληνα για λόγους επίδειξης. Το πρόβλημα όμως δεν είναι μόνο ότι οι νέοι προτιμούν να χρησιμοποιούν ξένες λέξεις κι εκφράσεις, της Αγγλικής κυρίως, όσο ότι προτιμούν να γράφουν ελληνικά με λατινικούς χαρακτήρες, δημιουργώντας έτσι την παραγλώσσα των greeklish. Το πρόβλημα αυτό ξεκίνησε αρχικά αθώα με την αποστολή μηνυμάτων στα κινητά, τη χρήση του Facebook και το chat, αλλά ξέφυγε από τα όρια της εφηβικής ή νεανικής μόδας και «τρέλας της εποχής» κι έγινε συνήθεια στο γραπτό λόγο ακόμα και των μεγαλυτέρων.

